**Kristensen, Tom: Landet Atlantis**

|  |  |
| --- | --- |
| |  | | --- | | Portre of Kristensen, Tom | |

|  |
| --- |
| **Landet Atlantis (Danish)**  (Fra Fribytterdrømme 1920)  *Et symbol*   Verden er blevet chaotisk paany Paany intonéres med heftige Klange. Bort, Sycophanter! Og bort Parasitter! Og bort I, som knælende hylder de mange! Og Kandis Tenoren forstummer. - - - Hør Agitatorens Sange!   Hæs er hans Mæle. Med sprængende rødt ses læberne flamme bag skægsorte Flige. Hør, hvor han brøler om Landet Atlantis, om Ungdom, om Kraft og om aldrig at vige, at først gennem Landet Atlantis naar vi Skønhedens Rige.   Skøn som en sønderskudt Banegaard er vor Ungdom, vor Kraft, vore vilde Idéer, skøn som Revolverens isgrønne Stjerne, der fødes i Nuet med smældende Véer paa ruden i Revolutionens skingrende Glasklangs-Caféer.   Rødt er Kupéernes flunsede Plyds, som vajer i Vimpler paa Vildskabens Farter. Postbudes Frakker er gode som Faner. Lakajers Kavajer er tunge Standarter, der aabner sig blodigt i Vinden. Held vore Fane-Bastarder!   Kampen skal vindes med rustent Gevær, Gardinstænger, Daggerter, Brosten i Blokke. Sejren skal fejres med grelle Fanfarer paa Blikgrammofoner og Mælkemands Klokke, og Messingtrompeter skal høres suppende kalde og lokke.   Landet Atlantis, vi længes imod, har blanke Geværpyramider paa Gaden. Baalene blafrer for Gydens Soldater, som hungrige læner sig op mod facaden og af Hermetik-Daaser hugger slugvorne til sig af Maden.  Gaderne gaber, og Blæst hujer hvast og danner sig Nøglehuls-Fløjter og hviner dødningeagtigt de Benpibe-Valse, der danses ved Fester i Huses Ruiner, mens Vinduers smadrede Ruder kranie-ironiske griner.   Baalene kaster uroligt et Skær af Brand og af Blod imod Huse og Skure. Blikdaaser blinker med Laagene krænget, Avisstumper klæbes af Blæsten mod Mure. En Kniv bliver hvæsset mod Sporvogns- Skinnernes staalblanke Fure.   Saadan er Længselens Land, Atlantis, hvor alle harmoniske Fordomme svigter. Farverne sprænges, og Formerne sprænges, og Skønheden skabes af grelle Konflikter. I Chaos jeg løfter min Bøsse mod Skønhedens Stjerne og sigter. |